**Liber la toamnă**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fac inventarul unui amurg,

Luna-mi calcă pe umeri apăsat,

Prin vene, clipe ruginii curg,

În ochii mei s-a înnoptat.

Frunzele îmi cântă sonate,

Felinarele sunt palide și nude.

Stelele chicotesc rușinate

Dorurile îmi umblă zălude.

E vineri, e liber la toamnă.

Serviți un pahar de poezie?

Încă o ploaie mai toarnă,

În mine e foșnet de melancolie!…

Chiar dacă speranțele ies lipsă,

Voi compensa cu fior de poezie.

Să nu mai fie nicio tristă eclipsă,

Cu lumină să ni se facă transfuzie.

E vineri, e liber la toamne.

La vise, nopțile să ne condamne!